SL Uradni list Evropske unije L 34/18

SMERNICA EVROPSKE CENTRALNE BANKE

z dne 23. januarja 2013

o spremembi Smernice ECB/2012/18 o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja

(ECB/2013/2)

(2013/74/EU)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije in zlasti prve alinee člena 127(2) Pogodbe,

ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1 in členov 12.1, 14.3 in 18.2 Statuta,

ob upoštevanju naslednjega:

(1) Člen 2 Smernice ECB/2012/18 z dne 2. avgusta 2012 o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja (1) določa, da lahko Eurosistem odloči, da smejo nasprotne stranke pred zapadlostjo prekiniti določene operacije dolgoročnejšega refinanciranja ali znižati njihov znesek (taka prekinitev ali znižanje zneska sta v nadaljnjem besedilu skupaj imenovana: predčasno odplačilo). Člen 2 nadalje določa, da se pogoji za tako predčasno odplačilo objavijo v najavi zadevne avkcije ali v drugi obliki, ki jo Eurosistem šteje za primerno.

(2) Postopek, ki se uporablja za predčasno odplačilo s strani nasprotnih strank, bi bilo treba podrobneje opredeliti, da se v zvezi s predčasnim odplačilom zagotovi uporaba enakih pogojev v vseh nacionalnih centralnih bankah držav članic, katerih valuta je euro (v nadaljnjem besedilu: NCB). Zlasti bi bilo treba uporabiti sistem denarnih kazni iz Dodatka 6 Priloge I k Smernici ECB/2011/14 z dne 20. septembra 2011 o instrumentih in postopkih denarne politike Eurosistema (2), če nasprotne stranke v celoti ali delno ne poravnajo zneska, ki ga je treba zadevni NCB plačati do datuma plačila, kadar so izbrale možnost predčasnega odplačila.

(3) Zato bi bilo treba Smernico ECB/2012/18 ustrezno spremeniti –

SPREJEL NASLEDNJO SMERNICO:

Člen 1

Sprememba

Člen 2 Smernice ECB/2012/18 se nadomesti z naslednjim:

„Člen 2 Možnost prekinitve operacij dolgoročnejšega refinanciranja ali znižanja njihovega zneska 1. Eurosistem se lahko odloči, da smejo nasprotne stranke pod določenimi pogoji in pred zapadlostjo prekiniti določene operacije dolgoročnejšega refinanciranja ali znižati njihov znesek (taka prekinitev ali znižanje zneska sta v nadaljnjem besedilu skupaj imenovana: predčasno odplačilo). Najava avkcije mora določati, ali se lahko uporabi možnost prekinitve zadevnih operacij ali znižanja njihovega zneska pred zapadlostjo, in datum, od katerega se lahko taka možnost uveljavi. Te informacije se lahko alternativno zagotovijo v drugi obliki, ki jo Eurosistem šteje za primerno. 2. Nasprotna stranka lahko uveljavi možnost prekinitve operacij dolgoročnejšega refinanciranja ali znižanja njihovega zneska pred zapadlostjo tako, da zadevni NCB sporoči znesek, ki ga namerava odplačati po postopku predčasnega odplačila, in datum, na katerega namerava izvesti to predčasno odplačilo, najmanj en teden pred navedenim datumom predčasnega odplačila. Razen če Eurosistem določi drugače, se lahko predčasno odplačilo izvede na kateri koli dan, ki sovpada z dnevom poravnave operacije glavnega refinanciranja Eurosistema, pod pogojem, da nasprotna stranka pošlje sporočilo iz tega odstavka najmanj en teden pred tem datumom. 3. Sporočilo iz odstavka 2 postane zavezujoče za nasprotno stranko en teden pred datumom predčasnega odplačila, na katerega se nanaša. Če nasprotna stranka v celoti ali delno ne poravna dolgovanega zneska po postopku predčasnega odplačila do datuma plačila, lahko to vodi do naložitve denarnih kazni, kot so določene v oddelku 1 Dodatka 6 Priloge I k Smernici ECB/2011/14. Določbe oddelka 1 Dodatka 6, ki se uporabljajo za kršitve pravil, povezanih z avkcijami, se uporabijo, če nasprotna stranka v celoti ali delno ne poravna zneska, ki zapade na datum predčasnega odplačila iz odstavka 2. Naložitev denarne kazni ne posega v pravico NCB, da uveljavi pravna sredstva, predvidena za pojav primera kršitve, kot je določen v Prilogi II k Smernici ECB/2011/14.“

Člen 2

Učinkovanje in izvajanje

1. Ta smernica začne učinkovati na dan, ko so o njej obveščene NCB.

2. NCB sprejmejo potrebne ukrepe za uskladitev s to smernico in jih uporabljajo od 7. marca 2013. NCB sporočijo ECB besedila in sredstva, ki se nanašajo na te ukrepe, najpozneje do 21. februarja 2013.

Člen 3

Naslovniki

Ta smernica je naslovljena na vse centralne banke Eurosistema.

V Frankfurtu na Majni, 23. januarja 2013 Za Svet ECB Predsednik ECB Mario DRAGHI

(1) UL L 218, 15.8.2012, str. 20.

(2) UL L 331, 14.12.2011, str. 1.